送吳景山宮教供職
作者：郭祥正
朝代：宋

paragraphs: 先生辭太學，得邑治陽羨。
仁義稍施設，澆浮遂丕變。
訟庭寂無事，案几閑筆硯。
青山落樽酒，白鳥聚畦甸。
長橋跨空碧，溪光拖晴練。
追隨斬蛟處，想象昔人見。
高吟壯魂魄，老句掣驚電。
休焉聊自放，性理還吾善。
忽聞新天子，下詔羅俊彥。
教由宗族先，六經咨講辨。
先生應詔起，肝膽露萬卷。
制度惟日新，漸磨豈聞倦。
長苗忌速揠，良金務多鍊。
杳杳青雲衢，闊步從茲踐。
朝登諸王府，暮侍金鑾殿。
勿興山水思，固有夔卨願。
寄聲陽羨人，棠陰有餘戀。